4. ΝΟΜΟΣ 988 της 29 Νοεμ./1 Δεκ. 1943 Περί συμπληρώσεως διατάξεως του νόμου ΓΥΠΓ΄ του έτους 1909 περί συγγραφικών δικαιωμάτων των θεατρικών έργων. Άρθρον 1 Αντικαθίσταται το άρθρ. 7 ν. ΓΥΠΓ΄ (ανωτ. αριθ. 1). Άρθρον 2 Η μεταξύ συγγραφέως και θεατρικού επιχειρηματίου σύμβασις δέον να καταρτίζηται εγγράφως, του εγγράφου αποτελούντος συστατικόν στοιχείον της συμβάσεως. Αντίγραφον τούτου, υπογεγραμμένον παρά των συμβληθέντων, κατατίθεται εντός τριών ημερών από της υπογραφής του παρά τη Εταιρεία Ελλήνων Θεατρικών Συγγραφέων ή παραδίδεται εντός της αυτής προθεσμίας εις τον αντιπρόσωπον αυτής προκειμένου περί επαρχίας. Άρθρον 3 Πάσα μεταξύ συγγραφέως και θεατρικού επιχειρηματίου συμφωνία δι’ ης συμφωνούνται συγγραφικά δικαιώματα κάτω των ως άνω εν άρθρω 1 καθορισθέντων κατωτάτων ορίων είναι άκυρος. ο δε συγγραφεύς δικαιούται εν πάση περιπτώσει και οπότε δήποτε ν’ αξιώση παρά του θεατρικού επιχειρηματίου τουλάχιστον το κατώτατον εν άρθρω 1 καθορισθέν συγγραφικόν ποσοστόν. Άρθρον 4 Τα συγγραφικά δικαιώματα εισπράττονται πάντοτε υποχρεωτικώς παρά της Εταιρείας Ελλήνων Θεατρικών Συγγραφέων και εις ην περίπτωσιν ο συγγραφεύς δεν είναι μέλος της Εταιρείας, δικαιουμένης να κρατή εις την περίπτωσιν ταύτην ποσοστόν 3% επί του εισπραττομένου ποσού. Όταν ο συγγραφεύς είναι μέλος της Εταιρείας Ελλήνων Θεατρικών Συγγραφέων, το δικαίωμα της Εταιρείας καθορίζεται δια του Καταστατικού αυτής. Άρθρον 5 Εις απάσας τας παντός είδους διαφημίσεις δέον ν’ αναγράφεται το όνομα του συγγραφέως του έργου. Άρθρον 6 Πάσα παράβασις του παρόντος συνεπάγεται την ποινικήν δίωξιν, του παραβάτου τιμωρουμένου δια φυλακίσεως μέχρι 3 μηνών και χρηματικής ποινής 300-500.000 δραχμών της σχετικής μηνύσεως υποβαλλομένης και υπό της Εταιρείας Ελλήνων Θεατρικών Συγγραφέων και εισαγομένης δι’ απ’ ευθείας κλήσεως ενώπιον του Πλημμελειοδικείου εντός προθεσμίας 10 ημερών από της υποβολής αυτής. Δια την αναπροσαρμογήν των χρηματικών ποινών βλ. τομ. 9. Άρθρον 7 Η ισχύς του παρόντος νόμου άρχεται από της δημοσιεύσεώς του εις την Εφημερίδα της Κυβερνήσεως. Ο άνω νόμος εκυρώθη και διετηρήθη εν ισχύϊ δια της υπ’ αριθ. 294 της 30/30 Μαΐου 1946 πράξεως Υπ. Συμβ. 